1Are 'uri, xu bij i ma Agrípa che i ma Páblo: —'Utz cat ch'awic, tobal awib —co'ono. I ma Páblo xu yac u 'ab, y xoc chu bixquil u tzij. Queje iri xu bij: 2—Nim laj ka 'atol tzij ma Agrípa, 'utz we yin, man xya' chwe quin bij in tzij chawach, tobal wib. 'Utz quin to wib che ronojel i quiqui bij i aj Israel winak chi quiqui coj in mac. 3Quin quicotic, man yet lic aweta'am ronojel i ka costúmbre yoj, oj aj Israel winak; xak aweta'am tak i c'utunic chi caka chap kib puwi. Rumal-i, quin tz'onoj utzil chomal chawe, chin a ta ru' u nimal a c'ux. 4Conojel i aj Israel winak queta'am, wach 'ax in 'anom wi lok chiquiwach, c'a are in ala. Queta'am wach in c'aslemal che i jyub pa in alaxnak wi, xak wach in 'anom pa Jerusalen. 5Xak queta'am chi yin, c'a in ala, xin ya li in wach cu' i aj Fariséo. We cacaj, chiqui bij ile chi katzij. Queta'am chi i je aj Fariséo lic quiqui coj u 'ij i ujer 'atbal tzij tz'ibtal can rumal i mam Moises; mi jun chic tzobajil ca 'anaw mas ile chakawach yoj, oj aj Fariséo. 6Y wo'or quiqui tz'onoj 'atbal tzij chwij xa rumal cul in c'ux che, chi Dios cu 'an na pacha u bim can chique i katit ka mam. 7Ni'pa i je qui muk qui xiquin i cablajuj u c'ojol i mam Israel, xak coy'em wach u sujum can i Dios; rumal-i quiqui 'an qui patan che, chi pa'ij chi cha'ab. Nim laj winak, rumal wach i quin tijin yin chu bixquil chirij ile chi u sujum i Dios, are i rumal-i i aj Israel que tijin chu cojic in mac wo'or —xu bij i ma Páblo. 8Te'uri xu bij chique conojel i je 'o chila: —¿Xataba n-qui coj ti yix chi Dios cu c'unsaj sak chiquiwach i je camnak? ¿C'ax bawa u cojic ile? —xu bij. 9Te'uri xu bij: —Xak yin ujer xin ch'obo chi ca majawic quin 'an ch'o'oj chirij i c'utunic re i Jesus aj Nazaret. 10Queje ile xin 'an pa Jerusalen. I caj'atzil i sacerdóte xqui ya chwe chi que in chap i creyent y xe in tz'apij je q'ui pa cárcel. Y are quiqui bij chi que camsaxic, yin xak xin ya in wach che. 11Q'uial mul xin 'an c'ax chique i creyent, 'anbal re chique chi quiqui bij na chi n-quiqui coj ta chic i Jesus. Queje xin 'an yin ile pa tak molbal'ib pa Jerusalen. Yin pacha xin ch'ujer rumal i woywal chique; y xin terbej chiquij c'a pa tak tinimit naj. 12Rumal-i xin maj bi in be pa tinimit Damásco chi qui tzucuxic i creyent. Wuc'am bi jun wuj yatal bi chwe cumal i caj'atzil i sacerdóte, c'utbal-re chi 'o pin'ab que in chap i creyent. 13Are coj tijin chi be, colo tiq'uil 'ij, xwil jun nim laj 'a' xtzak li chicaj, pacha u tzunbal i 'ij, xui-ri mas ca walch'in chuwach ile. Xrepcan chikij chakawach cu' i wachi'il. 14Are 'uri, konojel xoj tzak pulew, y yin xin ta jun ch'awbal. 'O jun xch'aw chwe pa ka ch'awbal oj aj Israel winak y xu bij chwe: "A-Sáulo, a-Sáulo, ¿wuchac ca 'an ch'o'oj chwij? Che awib yet ca 'an wi i c'ax, pacha cu 'an i boyex are cu coj akan, xa che u tzam i puyu cu coj wi. Xa queje ile cat tijin yet chu 'onquil che awib," xin utixic. 15Te'uri xin bij, "¿At pachin yet, Nim laj Winak?" xin cha. I Kajwal xu bij, "Yin in Jesus chi cat tijin chi ch'o'oj chwij. 16Xui-ri, chat walijok y chat tac'alok; in c'utum wib chawe man quin 'an chawe at ajchac chwij. Ca lap na chique i winak wach awilom chwe yin wo'or, xak wach quin c'ut na chawe co'on panok. 17Cat in to na chiquiwach i aj Israel winak, xak cat in to na chiquiwach i ne te aj Israel, chi wo'or cat in tak bi cu'. 18Cat in tak bi cu' i je tz'apim qui ba'wach man que a tzunsaj na y n-que bin ta chic pa 'ekumal, xui-ri que bin chi sak. Cat in tak bi cu' i je 'o pu'ab i itzel, man que a 'atsaj pu'ab i Dios. Cat in tak bi cu' i je sachnak, man quiqui cuba ni qui c'ux chwe yin, quiqui rikbej re u cuybal qui mac, xak i cocbal cu' i je re chic i Dios." Queje ile xu bij i ch'awbal chwe. 19Rumal-i, nim laj winak ma Agrípa, yin n-in kelom ti ch'awbal chi xin ta chicaj. 20Are i xin 'ano, nabe xin paxsaj u tzij i Kajwal pa tinimit Damásco, te'uri xin 'ax pa Jerusalen chu bixquil, te'uri queje ile xin 'ano ronojel i jyub Judéa, xak xin 'e cu' i ne te aj Israel. Xin bij chique chi 'o u chac quiqui jalwachij qui c'aslemal, y quiqui jach quib pu'ab i Dios; te'uri, wach tak quiqui 'ano, chom, quiquilbej re i winak chi qui jalwachim chic qui c'aslemal. 21Xa rumal ile, i caj'atzil i aj Israel xin qui chap pa rachoch i Dios, xin qui tz'apij, y xqui tzucuj wach in camsaxic quiqui 'ano. 22Xui-ri, i Dios in u tom y c'a are in 'o wi wo'or, jiquil in c'ux che i Kajwal. Quin lap i Kajwal chique conojel, chi nimak chi ch'utik. Are i quin tijin chu bixquil chique, are xak jun ru' pacha i xqui bij i ajbil u tzij i Dios ujer, xak i xu bij i mam Moises chi ca 'ani na. 23Xqui bij chi i Tolke ca camsax na, te'uri ca c'un chic sak chuwach; xqui bij chi are ire chi nabe ca c'unsax ni sak chuwach rumal i Dios, te'uri cu paxsaj ni u tzijol i elbal chi sak chake yoj oj aj Israel, xak chique i ne te aj Israel —xu bij i ma Páblo. 24I gobernador, ma Fésto, are xu ta ile chi xu bij i ma Páblo tobal rib, ire co xu bij: —¡A-Páblo, xa at ch'uj! Mas a nawsam awib, y xa at ch'ujernak rumal —xu bij. 25I ma Páblo xu bij che: —N-in ta ch'uj, nim laj winak ma Fésto. Ni'pa i quin bij-i 'is pusuc', 'is sak laj tzij. 26Chi 'o wi i nim laj 'atol tzij ma Agrípa, ire xak reta'am ni'pa iri chi xin bij; rumal-i 'o u cowil in c'ux chu bixquil. Yin weta'am chi ire u tom chic ni'pa iri chi quin tijin chu bixquil re i Jesucrísto, man ni'pa tak ile n-'antal ta ali'al —xu bij. 27Te'uri xu bij che i 'atol tzij, ma Agrípa: —Nim laj winak, ¿ca coj yet wach i xqui bij i ajbil u tzij i Dios ujer? Yin weta'am chi ca cojo —xu bij. 28I ma Agrípa xu bij che: —Laj xa 'an chwe quin 'an creyent che wib —co'ono. 29I ma Páblo xu bij che: —N-ta co'ono we xa jubi' chic craj, o c'o mas craj, quin tz'onoj che i Dios chi ca 'an creyent che awib; y n-xui ta chawe yet, xak chique conojel i je 'o waral. Cwaj yin we ta conojel ni'pa i que taw in tzij wo'or quiqui 'an che quib queje pa ha yin, xui o'onom-i, n-ta carena che qui 'ab —xu bij. 30Te'uri i 'atol tzij, ma Agrípa, xwalij 'anok, xak i gobernador, xak i ati Bereníce; xak i ni'pa i je 'o cu', xe walijic. 31Are xe el bic, xqui bij chiquiwach: —I achi-le n-tu mac u 'anom we ca camsaxic, mi ne cu maj che chi tz'apilic —xe cha. 32I ma Agrípa xu bij che i ma Fésto: —I achi-le, cu majo we ta ca o'tax bic, ma ta xu tz'onoj u 'enam chuwach i 'atz laj 'atol tzij pa Róma —xu bij.
LOS HECHOS WACH I XQUI 'AN I APOSTELAB 26